‘ไทยออยล์’ฟันธงกำไรทะลุ12,000ล้านบาทปีนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ไทยออยล์มั่นใจกำไรปีนี้ดีกว่าปีก่อนที่ทำได้ 12,061 ล้านบาท ค่าการกลั่นราคาผลิตภัณฑ์เพิ่มขึ้น ตั้งงบลงทุนเฉียด 5,000 ล้าน
นายสุรงค์ บูลกุล ประธานเจ้าหน้าที่บริหารบริษัท ไทยออยล์ (TOP) เปิดเผยว่า ปีนี้กำไรของบริษัทจะดีกว่าปี 2552 เนื่องจากการเพิ่มประสิทธิภาพในการกลั่นขณะที่กำลังการผลิตเท่าเดิม 
สำหรับแนวโน้มราคาน้ำมันก็สูงขึ้นเฉลี่ย 8085 เหรียญสหรัฐต่อบาร์เรล จากปี 2552 มีค่าเฉลี่ย 73 เหรียญสหรัฐต่อบาร์เรล ส่งผลให้ค่าการกลั่นรวมทุกผลิตภัณฑ์ไม่รวมสต๊อก ขึ้นมาอยู่ที่ 5 เหรียญสหรัฐ จากปีก่อนอยู่ที่ 4.3 เหรียญสหรัฐ
ทั้งนี้ ในปี 2552 มีกำไรสุทธิ 12,061 ล้านบาท หรือ 5.91 บาทต่อหุ้น สำหรับไตรมาสแรกที่ผ่านมา เชื่อว่ากำไรจะใกล้เคียงช่วงเดียวกันของปีก่อนแต่ดีกว่าไตรมาส 4 ปี 2552 และไตรมาส 2 ค่าการกลั่นรวมจะเกิน 5 เหรียญสหรัฐต่อบาร์เรล ส่งผลให้กำไรดีกว่าไตรมาสแรกด้วย
“ในช่วงเดือน ม.ค.ก.พ. ยอมรับว่าค่าการกลั่นไม่ค่อยดีนัก แต่เดือน มี.ค.เม.ย. เริ่มดีขึ้น ตามความต้องการที่เพิ่มสูงขึ้น รวมถึงราคาน้ำมันดิบและน้ำมันสำเร็จรูปเพิ่มขึ้นด้วย” นายสุรงค์ กล่าว
ด้านการลงทุนในปีนี้บริษัทตั้งงบประมาณไว้ 150 ล้านเหรียญสหรัฐ ในการลงทุนน้ำมันขาวสะอาด ผลิตยูโรโฟร์ครบวงจร ผลิตแก๊สโซฮอล์ ขยายกองเรือและปรับปรุงประสิทธิภาพในโรงกลั่น โดยพยายามจะเพิ่มรายได้อื่นๆ นอกจากโรงกลั่นเพื่อลดความผันผวนจากค่าการกลั่นที่ผันผวนตามตลาดโลก
นอกจากนั้น ปลายปีนี้จะขออนุมัติจากคณะกรรมการบริษัทเพื่อดำเนินโครงการขยายกำลังการผลิตหน่วยไฮโดรแครกเกอร์หน่วยที่ 2 เพื่อลดการผลิตน้ำมันเตาที่มีมูลค่าต่ำให้เป็นผลิตภัณฑ์มูลค่าสูง ซึ่งคาดว่าจะใช้งบประมาณลงทุน 200 ล้านเหรียญสหรัฐ
นายประเสริฐ บุญสัมพันธ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) ในฐานะบริษัทแม่ของ TOP กล่าวในที่ประชุมผู้ถือหุ้น TOP ว่า ไม่มีนโยบายนำ TOP ไปรวมกิจการกับบริษัทอื่นในเครือรอบนี้ เพราะพื้นที่ในการผลิตของ TOP แยกจากบริษัทอื่น แต่การผลิตยังร่วมมือกันดี
นอกจากนี้ ก็ไม่มีนโยบายนำบริษัท ไทยลู้บเบส ซึ่งบริษัท TOP ถือหุ้นอยู่ 100% เข้าจดทะเบียนในตลาดหลักทรัพย์แห่งประเทศไทย
ด้านราคาหุ้น TOP อ่อนตัวลง 1 บาท หรือ 1.90% มาปิดที่ 51.50 บาท